
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	       Bucureşti, 12 decembrie 2017
       Nr. 4c-11/875/23.11.2017

       Pl-x 256/2017


                            RAPORT SUPLIMENTAR
asupra

propunerii legislative pentru modificarea Legii nr.47/1992 privind organizarea şi funcţionarea Curţii Constituţionale

În temeiul dispoziţiilor art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Legii nr.47/1992 privind organizarea şi funcţionarea Curţii Constituţionale, trimisă cu adresa nr. Pl-x 256 din 20 noiembrie 2017, înregistrată cu nr. 4c-11/875 din 23 noiembrie 2017.

Plenul Camerei Deputaţilor a hotărât, în şedinţa din ziua de 20 noiembrie  2017, în temeiul art.70 din Regulamentul Camerei Deputaţilor, republicat, cu modificările şi completările ulterioare, să retrimită iniţiativa legislativă Comisiei juridice, de disciplină şi imunităţi, în vederea unei noi examinări şi depunerii unui raport suplimentar.

În conformitate cu Extrasul din stenograma şedinţei Camerei Deputaţilor din data de 20 noiembrie 2017, solicitarea retrimiterii la comisia sesizată în fond a acestei propuneri legislative a fost formulată de domnul deputat Cristian-Gabriel Seidler, nefiind motivată.
Camera Deputaţilor este primă Cameră sesizată, în conformitate cu dispoziţiile art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare modificarea Legii nr.47/1992 privind organizarea şi funcţionarea Curţii Constituţionale, republicată, în sensul prevederii exprese a obligativităţii publicării în Monitorul Oficial al României, Partea I, a opiniei separate sau, după caz, a opiniei concurente, “împreună cu decizia, în forma prezentată de judecătorul care a formulat-o”. Totodată, se are în vedere introducerea unei condiţii suplimentare pentru accederea în funcţia de judecător constituţional, respectiv, să nu fi fost membru într-un partid politic în ultimii 9 ani anterior numirii în funcţie.
Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr.754 din 21 septembrie 2017.

Comisia pentru drepturile omului, culte şi problemele minorităţilor naţionale a avizat negativ propunerea legislativă în şedinţa din ziua de 11 octombrie 2017, cu majoritate de voturi, conform adresei cu nr.4c-5/395 din 12 octombrie 2017.

Guvernul României a transmis prin adresa cu nr.1602 din 16 octombrie 2017 un punct de vedere conform căruia nu susţine adoptarea acestei iniţiativei legislative în forma prezentată, întrucât consideră că adăugarea unei condiţii suplimentare pentru a fi numit judecător la Curtea Constituţională contravine prevederilor constituţionale reglementate la art.143 din Constituţia României, republicată.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat iniţiativa legislativă în şedinţa din ziua de 31 octombrie 2017.
Membrii Comisiei juridice, de disciplină şi imunităţi au fost prezenţi la şedinţă conform listei de prezenţă.

În urma dezbaterilor, membrii Comisiei au hotărât, cu majoritate de voturi, să propună plenului Camerei Deputaţilor, spre dezbatere şi adoptare, un raport de respingere a propunerii legislative pentru modificarea Legii nr.47/1992 privind organizarea şi funcţionarea Curţii Constituţionale întrucât soluţiile legislative propuse încalcă prevederile art.143 din Constituţia României, republicată.

Plenul Camerei Deputaţilor a hotărât retrimiterea propunerii legislative pentru modificarea Legii nr.47/1992 privind organizarea şi funcţionarea Curţii Constituţionale Comisiei juridice, de disciplină şi imunităţi, pentru o nouă examinare şi depunerea unui raport suplimentar.
În conformitate cu prevederile art.70 din Regulamentul Camerei Deputaţilor, republicat, cu modificările şi completările ulterioare: “Proiectul se trimite spre reexaminare comisiei sesizate în fond, dacă în urma dezbaterilor în plen se solicită motivat aceasta sau intervin modificări importante pentru conţinutul său… .”
În conformitate cu prevederile art.70 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat din nou propunerea legislativă, în şedinţa din ziua de 12 decembrie 2017. 
Membrii Comisiei juridice, de disciplină şi imunităţi au fost prezenţi la şedinţă conform listei de prezenţă.

În urma reanalizării iniţiativei legislative, membrii Comisiei juridice, de disciplină şi imunităţi au hotărât, cu majoritate de voturi, să propună plenului Camerei Deputaţilor un raport suplimentar de respingere a propunerii legislative pentru modificarea Legii nr.47/1992 privind organizarea şi funcţionarea Curţii Constituţionale. 
Propunerea legislativă face parte din categoria legilor organice, fiind incidente dispoziţiile art.142 alin.(5) din Constituţia României, republicată.

             PREŞEDINTE,             
              
    SECRETAR,
                   Eugen NICOLICEA                                Neculai Costel DUNAVA

Consilier parlamentar,

Rodica Penescu

